પાલિકાએ અડાજણ ગામના પાદર ઉપર વર્ષો પહેલાં કવિ કલાપી લેકગાર્ડન બનાવ્યો હતો. 16391 ચોરસ મીટર ક્ષેત્રફળમાં ફેલાયેલા આ ગાર્ડનમાં તળાવ પણ છે પરંતુ તળાવ ખૂબ વિશાળ હોવાથી હજુ સુધી પાણીથી સંપૂર્ણ ભરી શકાયુ નથી. બીજીતરફ હવે પર્યાવરણને નુકસાન નહીં થાય, પાણીને બચાવવા માટેના પ્રયાસ કરવાની પણ ફરજ પડી છે. એટલે, આ તળાવને ભરવા માટે પાલિકાએ તાપીનદીનું ટ્રીટેડ કરેલું પાણી ભરવાને બદલે ગટરનું ગંદુપાણી ટર્સરી ટ્રીટમેન્ટ કરીને ભરવા માટેનો વિચાર્યુ હતું. રોજ દસ લાખ લિટર ગંદુપાણી ટ્રીટમેન્ટ કરીને ચોખ્ખુચણાક કરીને મેળવવા માટે એક એમએમલડીની ક્ષમતાનો ટર્સરી ટ્રીટમેન્ટ પ્લાન્ટ બનાવવાનું કામ સોંપ્યુ હતું. આ પ્લાન્ટ તૈયાર થઈ ગયો એટલે શનિવારે રાજ્યના મહેસુલ મંત્રી અને સુરતના પ્રભારી મંત્રી કૌશિક પટેલના હસ્તે તેનું ઉદ્દઘાટન કરાવાયુ હતું. મેયર ડો.જગદીશ પટેલ, ડે.મેયર નિરવ શાહ, સ્થાયી સમિતિ અધ્યક્ષ અનિલ ગોપલાણી, સાંસદ દર્શના જરદોશ, ધારાસભ્ય પ્રવીણ ઘોઘારી સહિતના અગ્રણીઓની હાજરી પણ રહી હતી. ટર્સરી ટ્રીટમેન્ટ પ્લાન્ટ કઈ રીતે કામ કરશે તેનાથી પાલિકાના પૂર્વ ડે.ઇજનેર મયંક મિઠાઈવાલાએ હાજર મંત્રી સહિતના આગેવાનોને અવગત કરાવ્યા હતાં.